정조 22년
戊午七月二十三日卯時上御誠正閣諸承旨持公事入侍大臣備局堂上引見入侍時行都承旨洪明浩行左承旨沈晉賢行右承旨姜彝正左副承旨李肇源右副承旨尹光顔同副承旨李祉永記事官洪奭周假注書李弘謙記注官金景煥承膺祚檢校待敎李存秀事變假注書黃萬齡右議政李秉模行左參贊鄭民始兵曹判書李時秀戶曹判書趙鎭寬行護軍徐有大訓鍊院都正申大顯漢城府左尹李漢豐吏曹參判徐龍輔行護軍李書九開城府留守李勉兢行大司諫韓用龜正言洪受浩獻納徐有聞持平朴宗京校理嚴耆以次進伏訖各房讀奏公事上命分書判付明浩彝正肇源祉永等以無公事房先退上命書榻敎曰戶判旣不以口敎事處分則諸堂同勘之罪飭亦施矣此時判堂不可委屬備堂中近來坐罷人敍用還差戶刑判仍任一竝牌招使之同參次對秉模曰雨後東風旋止日氣淸和聖體若何上曰昨日一霈得於渴望之際而東風仍止息其於人氣亦頓勝矣秉模曰望拜勞動之餘寢睡水剌之節亦何如上曰別無加減矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰雨澤旣已節晩而猶於各穀不爲無助否秉模曰豆太花實雨水沾垂農談稱其豐徵今番雨澤雖旣過時而適及豆太結實之時可知最宜於田穀而雖禾穀若未發穗者尤爲利益矣風勢一直不調而若不得雨於此際則各穀之受損可勝言哉上曰昨雨大抵萬幸矣又敎曰日昨適因光國志慶錄之披閱予覽故相李畬之著跋有所興感者矣國朝二百年不洗之誣以故忠穆兪泓之齎來寶典而快一湔之至今尙其莫大之勳而於其揄揚之文故李相能立言之至以朴承宗等兩人事拔之於文以寓勸徵之微意予一覽此不覺其歎賞矣其奉祀孫誰而居在何地耶秉模曰故相臣非但於此等文字自有意見亦於疏箚等書多有工程人尙今稱道矣幼學李友信爲其祀孫而居驪州地矣上曰肅廟朝際遇獨故李相卽南九萬後一人嘗於引接之時至尊輒加尊待其恩禮之重考之往牒亦極罕有何以得此禮於聖朝耶其人之所存推可想矣秉模曰故奉朝賀臣兪拓基嘗對人言大凡君上之低視群下專在其人之自不見敬如睡村相國則起於簪筆之班而登於黃閣之上平日之見尊敬於肅廟朝果何如也云人以其誠信二字工夫謂之卓乎難及處矣上曰然矣其遺集印板與畏齋文集板皆見在何處乎秉模曰皆在嶺南矣上曰曾聞畏齋之尊信澤堂如弟子之服孔子云其家行之過人亦可見矣秉模曰果然矣上曰次對爲之秉模曰頃因嶺南御史呂駿永別單金海府宮房稅納船價米四十四石密陽府屬公會錄不爲出給委折論報之意覆奏行會矣卽見慶尙監司李義綱所報則凡係漕納俱有船價之收捧者而漕運之時不以各項出給通同會錄後船價錄雜費竝計元稅與添戴一從裝載船隻上納石數而依節目磨鍊上下餘數需用於漕倉許多應下而今此宮房稅納之船價雜費已入於元磨鍊之內而若以各有所捧又爲出給則卽是科外疊床故甲寅以後會錄者良由於此而上納情費之渠自辦出許多無利亦甚可矜竝令還給不害爲寧失之義五年條業已盡下於漕倉應用到今追給其勢末由明年爲始給付沙工等處爲辭矣船價之還給雖曰寧失之義旣已會錄而入於元磨鍊內則今此科外疊給便是無義依當初會錄磨鍊姑爲置之事行關嚴飭何如上曰依此爲之秉模曰頃因嶺南御史呂駿永別單營各庫還上糶糴革罷專屬府倉便否關問該道矣卽見慶尙監司李義綱所報則以爲營各庫還穀糶糴之數不過一萬六千餘石或爲備荒之資或爲修城之需而許多營屬之聊賴專靠於此一切革罷恐難遽議而矯救之道不係於罷此屬彼都在於禁戢吏奸無寧仍舊之爲便云矣營倉之盡付邑倉論以事面實爲正大而其間事勢亦自有多少牽礙處諸道監營設置規模一例釐正之前有難獨爲變改且其爲弊與否係於其時道臣姑爲依前置之另加檢飭俾無更爲現發於按廉之意分付何如上曰依爲之雖近於恝視民弊恐或別出弊端姑從卿言以此意嚴飭道伯無論矯戢之如此如彼期於袪其痼弊而今年本道農形民勢自春徂夏朝家之飮㗖不敢適口脫着不敢便體又不敢片刻自逸則予之誠意使方伯守宰縱未能觀感而彼日對民訴日聞民隱者自然有惻隱之本心欲掩不得處苟欲肥已剝民寧不有愧於屋漏乎先自道伯隨處節損爲列邑標率道內侍從文守令各具該邑及蔭武諸邑民隱之入聞者許令後先疏陳限以冬春無敢一人不言若欲再疏者待春後更陳終若含默此等當施以違令之罪兩湖一體分付可也出擧條秉模曰頃因嶺南暗行御史呂駿永別單永川郡統還之以錢代捧事移貿輸納時補縮情債之弊行關査問於統營矣卽見統制使尹得逵所懷則以爲永川郡還米五十石初無一包穀作錢營納之事移貿之事己酉定式後逐年移貿多或爲一萬餘石小或爲八九千石各年穀數之互有加減者蓋因年事之穰歉不一餉耗之多寡各異而然定式之時限以六千石之數而米穀皮穀未嘗區別者亦出於廟堂之曲諒變通故前後統制使隨其所劃元穀之多少援用以米準折之法例有此參量闊狹之擧而丁巳春移貿者計以皮穀爲九千二百石今年奉承朝飭尤甚諸邑初不移轉只就稍實之次處酌量均排之故元穀之劃入於支放者比前數少移貿充代隨以差減所貿之穀爲七千三百石各年移貿或加或減旣無一定之數則外面驟看殆無限節之論固是細究事實誠有可據至於輸納之節逐邑送船處處運來其勢末由故各自該邑覓船運致自古伊然而量其道里一包船價近邑爲四五升遠邑爲一斗竝計一船所載區別米穀皮穀各以營穀磨鍊上下名雖邑輸無異營運且以邑民言之米一石價三兩租一石價一兩式受食於窮春錢荒之時備納於秋穀登場之後而只以一包之穀直輸於各該邑倉官吏之憑藉添給難保其必無第其補縮有無惟在各邑糴政之精麤而領運監色輩亦多弄奸之端到營改斛若有如干補縮則虛張其數輒稱營邑間斛子之不相符而怨歸營門害及邑民故今年措辭預飭各穀色品使之封來該邑斛子亦令運致憑驗較準則或有以本穀相稱於營納而無些欠縮者或有以邑斛之稍勝於營斛而猶多剩餘者故一一還送從今以後倣此爲式則補縮一節自歸永塞情債一款營色庫處果有每百包六石穀與受之例名色本自不正固當一切革袪而多般斟量以每百包三石更爲酌定知委列邑爲辭矣往在己酉御將李漢豐爲矯轉輸之弊請得別餉加分米每年一千石限十年次次作屯以爲自辦支放永除移貿之地今去己酉恰滿十年雖以詳定價言之年年三千兩作屯所入想已夥然營耗移轉雖未及盡罷移貿一款足可革罷且念凡事必有切己之苦然後可以看作己事專意用力自今以後爲先永罷移貿來頭屯稅漸益豐足則竝罷移轉實爲沿民息肩之道以此分付何如上曰曾經帥臣亦陳所見可也漢豐曰當初設屯之意若期以十年則以其所出之穀可以當一隅矣買土收稅之節有違初料以昨年所報觀之所收之租不過爲一千四百餘石以此劃給而仍罷其近萬石移貿則統營事勢極似難處矣秉模曰中間作屯雖或有違始料此則由後來帥臣之不能盡心之致令該營捧現告報來以爲從後論勘之地移貿旣罷則作屯之節雖欲泛忽有不可得使之依此擧行然後可以責效矣上曰依爲之出擧條秉模曰聞忠淸監司李泰永以海西錢及松都錢限明年推移之意有私書於有司堂上云海西勅需錢則雖當關由於備局者而此等措置之事爲道臣者自當出意見從長爲之不必煩請於朝廷之事矣上敎鎭寬曰錦伯書中示意何如鎭寬曰抵臣書無有貸錢事提及之意只言目下所見反不如當初所料云矣書九曰貸錢事及於臣書而書中辭意以爲松都放債錢一二萬兩及海西勅需錢數萬兩若爲得貸則明秋當竝利還償云松錢則旣是放債之錢故依他例請債勅需錢則該道臣曾經海伯故知勅錢之尙餘二勅所入而有此云云矣上敎勉兢曰本府放債錢都數幾許而雖施錦伯所請亦無他弊乎勉兢曰臣赴任屬耳本府債事未能詳知而都數本爲十六萬兩今爲十五萬兩放出各處逐朔收用於支放等各項所費見無餘存且放債之法以府內富民成冊懸保自其中從便出納若於他道劃出幾萬兩此路欲開則事勢必有掣礙之端矣上曰湖西一路留庫穀幾許耶民始曰不過五十萬石矣書九曰非五十萬石乃七十萬石而若除許多雜名色則實留庫但不過十萬石矣鎭寬曰韓山郡本道中非殘邑云而留庫數只數百石他可推知其見存者亦虛錄太半文書又無準的矣上曰文書則何爲然乎秉模曰虛錄也故文書亦不精詳矣上曰湖西則自來穀數比他道半不及雖平年移轉等變通之事不可不念而況今失稔之時如干稱貸之道亦豈恝然乎先朝癸未移北穀於本道今不可遽議此例而合有別般講定之道矣書九曰道臣則致意於外援而姑無好道理矣秉模曰臣與有司堂上有所酬酢者而此道臣不經災年之政故如是爲言凡賑濟之政半年前經紀猶有未及之歎今此北穀猝難擧論海西錢亦不可輕許鄒傳言民不足君誰與爲足云而朝家經用之道亦不當忽處此先留意然後有次次推及之道矣上曰第與該道句管堂上更爲爛商好策也又敎曰嶺伯則尙今胡無一言耶其間或有往復於卿等否時秀曰見其私書則每言急迫之勢而姑無所報於備局者矣民始曰間嶺南市直最高於他道云而道臣則尙無騷動之言矣上曰以近日農形狀啓觀之不無持重之太重無乃閑熟於爲政而尙無動心之事耶秉模曰雖以持重言之其中自有料量發以爲事能皆合理然後可言持重不如是而徒事持重則近於不事事矣該道臣則赴任未久以狀啓等去來文字觀之則姑未知其虛實矣上曰凡狀啓文字善爲措辭粉飾外面如能言之鸚鵡者皆必失於實地此等人予認以爲合置下考之人若與此相反者亦不害爲上考之人此蓋忽於邊幅事而勤於務實故也大抵雨澤形止當於分寸尺之間不敢以人巧推移言之者而近來道臣輩其於不足處言或稍過以此推知其過處又必減縮言之也譬則俗說所謂煎藥之水或剩或縮縮則和水而添之剩則瀉水而減之惟在飮者料量之如何予亦於道臣輩雨澤之報自有遙度於其間向日傳敎中一味諱災云者良以此也此亦豈成說乎如此災歲非但此道伯有欠生澁以予所見諸道道臣無一熟手此將奈何能於方面之任從容善做者莫如奉朝賀李命植也其有知識則又莫如故右相也秉模曰誠如聖敎此重臣與故右相之長於方伯之材人莫能及之矣上曰北穀旣不得不移於嶺則穀摠虛實預當詳悉然後可以措處大抵北穀何如耶民始曰北道則久置穀獨正穀而外是皆兩麥耳牟等雜穀今則正穀皆爲糖米云矣上敎書九曰旣以北穀將留意於兩南賑濟則其穀簿不可一任其蕩然今日筵退後溯考二十年來文書以各名色穀及正穀實數多寡詳細錄出而三南穀盡分條留庫條爲幾許數與否亦爲考出也仍敎民始曰北道農形則今已過嶺乎民始曰本道專以兩麥爲民生涯黍粟則不過十分之一麥旣大登庶弛北民之憂矣上曰江原道則亦何如云耶秉模曰東道界連北關山高谷深故地不受旱年事最爲無慮云矣上取覽湖西農形狀啓仍敎曰覽此狀啓則十九日之雨獨不沾及於本道民事尤爲茫然矣大抵今年之旱挽近罕有而何幸五月卄四日六月初五日之雨猶及時而來可謂神奇而自入今朔又復一直惜乾風勢亦甚不調昨日之雨得於此時統以計之則京畿種種解渴而獨湖中若是一味暵乾言念民事誠悶然矣畿內則庶幾有免歉之望耶仍敎民始曰京中市價近何如民始曰江上貿穀之民近因旱事之騷動皆蓄積而不出穀故近日市價斗覺騰踊一包六兩云矣上曰若畿內告飢則明春亦無都民發賣之慮否民始曰三南雖失稔而四道則可謂近於豐登非通一國告災之年必不至發賣之境而但京江民皆就湖南貿穀若使貿穀一路全然防塞則京民勢難支過且使許貿則湖南一道旣使之自其道取辦而又許其出穀便是行不得之政矣湖南貿穀之路京民外嶺民亦多取貿貿穀一款彼此俱爲難處矣上曰事勢似然矣近以賑濟之策爲湖民日夜勤勞而間數日連爲賓對辛勤周咨尙未得好箇道理第於完伯許以自辦之意假令詳細條目列錄從速書報也書九曰才已條列書通姑無所答矣上敎勉兢曰沿路所見及海西所聞何如耶勉兢曰臣向日下往時農形則謂之豐年亦可日前上來時頓不如其時所見蓋以近日旱風受損而然海西亦較此等耳云矣上曰其間若是判異乎曾謂田種獨耐旱而以近日觀之則甚旱之餘猶且成樣畓穀亦知爲耐旱之穀矣秉模曰大凡旱災比他災不甚受害云矣上曰以海西貿穀事其間果已書報於海伯否秉模曰以數萬石留意之意已爲書通矣上曰侍從內外職通擬事旣已始議而尙未決定矣蓋蔭官自初仕不觀人品高下而皆以世蔭爲之故人或不如文官而外任內職蔭官窠不啻倍多於文官今若以文官一開通擬之路則便是奪蔭官之窠無已則侍從之積薪莫此時爲甚非爲顧念其私計有非歷試四方之意然而若於每都目提飭擬入有如西北人例則其在事面亦欠待法從之道以彼以此如是難處故欲爲變通而向所以下敎使之廣採物論者也諸議果何如秉模曰又有一種議論以爲三司處置皆以外任爲之云若循此議則遞易無常必有弊端矣上曰此則行不得之事矣近來兩司以上人殆過二百云何爲若是多也無乃以科目之頻數而然歟秉模曰科榜則非數出而近來通淸一路近於蕩然故如是數多矣大抵人與官之數相當然後可以均無淹滯之歎而近則科目人之數不知爲幾倍於官額故有此等之弊矣上曰果然矣此亦有量入爲出之道其入之數稍減然後其出之數可均適矣法非不美設法之後難保其永無弊而人皆悅之第更與前左相詳確後稟決也仍又敎曰日前望拜禮後增予風泉之思是日有所傳敎者而使吏禮曹訪問西川府院君之祀孫矣幼學鄭德彬爲其祀孫云矣故特除僉知矣更聞之則以西川嫡長孫之故而至今食祿云列聖朝尙厥殊勳有此異渥於此家豈不盛矣也哉兵判須考見於忠勳府文跡果若永付司果卽爲書出於祿都目秩可也仍敎民始曰鄭德彬亦有連姻間知名之人乎西川鄭崑壽與鄭逑爲兄弟逑之號曰寒崗也以其名字之一二字不同而不以行列也故人或不知其爲兄弟矣鄭逑之派則世居嶺南至今稱士族云而西川之裔未免流落今寓長湍地云其有顯族與否未可知也民始曰別無知名之族矣上曰李摠兵之祀孫前府使宗胤是也渠之先祖本以皇朝之人素稱中華兩班則於我國官職豈有履歷之可論乎日前亦以念舊之意特除御營中軍昨又召見而以拜壇日所下傳敎各書二本使之齎往其鄕寧遠伯影幀摠兵祠宇之內各奉置一本之意下敎矣令御將造給其藏弆之具而於其行欲爲侈榮以馬牌草料出給事昨日直提學入侍時使之言傳于騎判矣聞知否時秀曰姑未承聞矣上曰依下敎擧行也時秀曰宣傳官任聖皐因特敎加設差下間或有當陞之窠而自臣曹不敢壇便今又有窠依例陞實何如上曰依爲之出擧條晉賢曰今日次對詣臺兩司旣已傳啓承批亦爲入參筵席則行公他臺不必追入而行大司諫韓用龜獻納徐有聞持平朴宗京輕先入來有違格例不可無警竝推考何如上曰依爲之出擧條命退諸臣以次退出